Benedicte Adrian

Benedicte Christine Adrian  (født 22. oktober 1963) er en norsk sanger, komponist og tekstforfatter.

Sanger/Musiker 
Hun har gitt ut albumet Desember (2008) og sangen «Full Narkose» som soloartist, men er mest kjent for sitt samarbeid med Ingrid Bjørnov i popduoen Dollie (1980–2000). De tok navnet «Dollie de Luxe» i 1984 og Adrian/Bjørnov i 2000. «Dollie de Luxe» representerte Norge i ESC (Melodi Grand Prix) i 1984 med sangen «Lenge Leve Livet». Gruppen fikk Spellemannprisen 1980 i kategorien «Pop» med albumet Første Akt, og 1987 i «Åpen klasse» for albumet Which Witch fra musikalen Which Witch. Musikalen hadde premiere på Festspillene i Bergen 27. mai 1987, og opera-musikalen ble satt opp på Londons West End i 1992 med Adrian og Jahn Teigen i to av hovedrollene. Adrian og Bjørnov fortsatte å lage musikk til tre andre musikaler: «Henriette VIII - og hennes seks ekte menn», Den syngende Frøken Detektiv og Markus og Julie. I de to siste musikalprosjektene samarbeidet de med forfatteren Klaus Hagerup. 

Benedicte Adrian er den norske stemmen til Esmeralda i animasjonsfilmen Ringeren av Notre Dame (1996) og til Sippora i animasjonsfilmen Prinsen av Egypt (1998).

Adrian har markert seg som soloartist i flere år bl.a med rollen som «Nattens dronning» i Mozarts Tryllefløyten på Den Norske Opera (1988/89), som solist med Bergen Oratoriekor og Bergen filharmoniske orkester i tillegg til å ha medvirket i stykker som Dido og Aeneas i Provence, Peer Gynt (oppsetninger i Gålå og i Vilnius), Olav Engelbrektsson på Steinvikholmen, Brødrene Dal og Vikingsverdets Forbannelse, og i Åge Sten Nilsens to show med utgangspunkt i musikken til bandet Queen: The show must go on II og Christmas Spectacular.

Hun deltok på juleturneen Stille natt, hellige natt i 2000, og 2002 og 2003 var hun på juleturné med Jan Werner Danielsen. Hun var også med i Jan Werners Back to Broadway-show i Tønsberg i 2002 sammen med Lisa Stokke og Kåre Conradi, som turnerte rundt i Norge i 2003.

Under pandemien arbeidet Adrian med prosjektet «Helt nedpå», der fellesnevneren var nye sanger med norske tekster signert Adrian. Med seg hadde hun Aage Kvalbein på cello og Gisle Haaland på piano. Sangene har ikke blitt innspilt eller utgitt.

Sangpedagog og forfatter 
Adrian har hatt sangelever siden 2017. I september 2023 ble hennes første bok utgitt på Cappelen Damm; boken dreier seg om hvordan man kan trene og ta vare på sangstemmen sin.

TV 
Høsten 2007 var Adrian dommer i femte sesong av talentshowet Idol på TV 2. Hun var også med i Det store korslaget i 2010 med «Team Benedicte», TV3s Master Chef Celebrity sesong 4 i 2015, og NRKs Stjernekamp sesong 6 i 2017. I realitykonkurransen Camp Culinaris på TV3/Viaplay deltok hun som utfordrer i 2022 og som gjestedommer i 2023.

Privatliv 
Adrian vokste opp på Oppsal i Oslo sammen med sine foreldre og to brødre. Hun gikk på musikklinjen på Manglerud videregående skole, hvor hun tok sangtimer med Jartrud Ringdal. Hun giftet seg i 1998 med franskmannen Gauthier Mouton og bosatte seg i Frankrike. Paret ble separert i 2011, og Adrian flyttet tilbake til Norge med sine to barn.

Diskografi (album) 
 1980: Dollie: Første akt – vokal	
 1981: Dollie: Dollies dagbok – vokal	
 1982: Dollie: First Act – vokal	
 1982: Dollie: Rampelys (album) – vokal	
 1984: Dollie De Luxe: Dollie De Luxe – vokal	
 1985: Dollie De Luxe: Rock vs. Opera – vokal	
 1985: Forente artister: Sammen for livet – vokal på spor 1, 11
 1987: Dollie De Luxe: Which Witch – vokal	
 1995: Dollie De Luxe: Prinsessens utvalgte – vokal	
 1999: Benedicte Adrian, Ingrid Bjørnov: Adrian/Bjørnov – vokal
 2001: Sølvguttene: Sølvguttene synger julen inn – solist
 2004: Seppo: Retrofeelia – vokal
 2008: Desember – vokal

Musikaler (komponert sammen med Ingrid Bjørnov) 
 1992: Which Witch
 1995: Henriette VIII 
 1998: Den syngende frøken detektiv 
 2004: Markus og Julie

Referanser

Eksterne lenker 
 
 
 
  Backstage Managements presentasjon av Benedicte Adrian
  Om Benedicte Adrian i artikkelen om Dollie de Luxe fra Norsk pop- og rockleksikon fra 2005



Norske sangere
Norske låtskrivere
Personer fra Oslo
Idol
Deltakere i Stjernekamp